Regionsudvalgets udtalelse om Rapport fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om Rapport anmodet om på Det Europæiske Råds møde i Stockholm: "Forøgelse af arbejdsmarkedsdeltagelsen og fremme af aktiv aldring"

(2002/C 287/01)

REGIONSUDVALGET har -

under henvisning til den rapport fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget, som Det Europæiske Råd i Stockholm anmodede om med hensyn til "Forøgelse af arbejdsmarkedsdeltagelsen og fremme af aktiv aldring" (KOM(2002) 9 endelig),

under henvisning til Kommissionens beslutning 24. januar 2002 om i overensstemmelse med EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 6. februar 2002 om at henvise det forberedende arbejde til Underudvalget for Økonomisk Politik og Social- og Arbejdsmarkedspolitik,

under henvisning til meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om "Den fremtidige ældreomsorg og sundhedspleje - sikring af adgangen, kvaliteten og den økonomiske holdbarhed" (KOM(2001) 723 endelig),

under henvisning til Kommissionens meddelelse om "Anvendelse af en integreret tilgang til at understøtte nationale strategier for sikre og bæredygtige pensioner" (KOM(2001) 362 endelig),

under henvisning til Regionsudvalgets udtalelse om "EU Economy: 2000 Review" (CdR 469/2000 fin)(1),

under henvisning til Regionsudvalgets udtalelse om "1999 - FN's internationale ældreår" (CdR 442/98 fin)(2),

under henvisning til Regionsudvalgets udtalelse om "Den demografiske situation i Den Europæiske Union" (CdR 388/97 fin)(3),

under henvisning til konklusionerne fra Det Europæiske Råd i Barcelona den 15. og 16. marts 2002,

under henvisning til sluterklæringen fra FN's anden verdenskonference om aldring afholdt i Madrid, Spanien, den 8.-12. april 2002 og den deraf følgende handlingsplan,

under henvisning til forslag til udtalelse CdR 94/2002 rev. vedtaget den 17. april 2002 af Underudvalget for Økonomisk Politik og Social- og Arbejdsmarkedspolitik (ordfører: Lambert van Nistelrooij - NL/PPE, provinsdeputeret for Noord-Brabant) -

på den 45. plenarforsamling af 3.-4. juli 2002 (mødet den 3. juli) enstemmigt vedtaget følgende udtalelse.

1. Regionsudvalgets standpunkter

1.1. Regionsudvalget anser Kommissionens rapport for at være af stor betydning, fordi den ikke alene placerer problematikken om aldringen i Den Europæiske Union og de samfundsmæssige og socioøkonomiske følger heraf i centrum af den politiske debat, men tillige understreger det nødvendige i at opføre en supplerende politik på den europæiske dagsorden.

1.2. En vigtig forudsætning for at kunne tackle problematikken omkring aldring er, at ældres arbejdsmarkedsdeltagelse øges. På grund af de store konsekvenser, som aldring har for arbejdsmarkedet som følge af ældre arbejdstageres lave arbejdsmarkedsdeltagelse, bakker Regionsudvalget op om den kvantitative målsætning, som blev opstillet på Det Europæiske Råd i Stockholm, og som går ud på, at den gennemsnitlige arbejdsmarkedsdeltagelse i EU for ældre kvinder og mænd (55-64) skal hæves til 50 % i 2010.

1.3. For at kunne opfylde denne ambitiøse målsætning bør der efter Regionsudvalgets opfattelse sættes ind med tiltag på kort sigt. De politikprioriteter, som omtales i rapporten, er et vigtigt udgangspunkt. Regionsudvalget understreger i den forbindelse, at det er vigtigt, at der ved iværksættelsen af politikinitiativerne i højere grad end hidtil tages hensyn til den demografiske udvikling i amter og kommuner.

1.4. Medlemsstaterne bør optage det af Det Europæiske Råd opstillede måltal i de nationale handlingsplaner, som de udarbejder som led i den europæiske beskæftigelsespolitik. På baggrund af den vigtige rolle, som regionale og lokale myndigheder spiller for arbejdsmarkedspolitikken i almindelighed og for fremme af ældres arbejdsmarkedsdeltagelse i særdeleshed, bør arbejdsmarkedsudviklingen behandles på decentralt niveau i disse årlige tilbagemeldinger. Det bør efter Regionsudvalgets mening ske ved evalueringen af den europæiske beskæftigelsesstrategi i 2003.

1.5. Det er klart, at valget af, hvilke instrumenter, der bringes i anvendelse for at nå målet, afhænger af de nærmere forhold på nationalt, regionalt og lokalt plan. Dette forhindrer efter Regionsudvalgets mening dog ikke, at de foranstaltninger, som der skal sættes ind med, indgår i en omfattende, afbalanceret strategi, da dette er en forudsætning for positive resultater. Regionsudvalget anser en integreret tilgang for ikke alene at være ønskelig på baggrund af den snævre sammenhæng mellem arbejdsmarkedet på den ene side og social sikring og ældreomsorg på den anden, men også for at opnå en god balance mellem de økonomiske og social- og arbejdsmarkedsmæssige hensyn.

1.6. En bredspektret tilgang indebærer, at man ud over at sætte ind med instrumenter, der sigter på at øge arbejdsmarkedsdeltagelsen for ældre, foretager en bred undersøgelse af de øvrige områder, som har tilknytning til aldringsproblematikken. I den forbindelse peges der på problematikken omkring pensioner og sundhedspleje. Begge disse sektorer bør tilpasse sig til den hurtige vækst i aldersgruppen af personer på 65 år og derover. Denne kategori vil komme til at bestå af en gruppe meget gamle, omsorgskrævende mennesker, som har behov for omfattende pleje og pasning, og en gruppe aktive, sunde pensionsberettigede borgere. Desuden bevirker den stigende gennemsnitlige levetid, at befolkningen lever længere som pensionister. Et stort antal pensionister og en længere periode, hvori der udbetales pensioner, nødvendiggør en revision af de nuværende pensionsordninger.

1.7. På Det Europæiske Råd i Lissabon blev tilpasningen af pensionsordningerne og ordningerne for sundheds- og ældreomsorg nævnt som en af metoderne til i så vid udstrækning som muligt at imødegå aldringens konsekvenser. Ud over en forhøjelse af arbejdsmarkedsdeltagelsen nævnte Rådet tillige gældsreduktion som en metode. Regionsudvalget nøjes i denne udtalelse med at fastslå, at medlemsstaterne kan mindske det offentliges gældsætning yderligere og derved opnås mere spillerum på budgettet til at klare stigningen i de aldringsrelaterede udgifter.

2. Regionsudvalgets henstillinger

2.1. Arbejdsmarkedsdeltagelse i et bredere perspektiv

2.1.1. Regionsudvalget godkender hovedlinjerne i de prioriterede politikinitiativer, som Kommissionen lægger frem i rapporten, men konstaterer, at Kommissionen i sin rapport vælger en decideret økonomisk indfaldsvinkel ved primært at lægge vægt på det nødvendige i ældre arbejdstageres adgang til og deltagelse på arbejdsmarkedet, fordi erhvervsaktivitet kan bidrage til at forbedre den ældres livskvalitet. Regionsudvalget påpeger, at ældres velfærd tillige afhænger af andet end økonomiske aktiviteter, hvorved de yder et vigtigt bidrag til "socialøkonomien". Således udfører mange ældre i deres fritid frivilligt arbejde og varetager plejeopgaver på et uformelt grundlag. Regionsudvalget henstiller, at ældres ulønnede arbejde opnår større anerkendelse.

2.1.2. Kommissionen omtaler i sin rapport de handicappedes stilling på arbejdsmarkedet. Kommissionen konstaterer med rette, at langt den overvejende del af de handicappede står uden for arbejdsmarkedet, men foreslår ingen politiktiltag, som kan mindske denne gruppes sociale udstødelse. Regionsudvalget anser det for at være af stor betydning, at social inddragelse af personer med handicap kommer til at stå højt på EU's, medlemsstaternes samt amters og kommuners politiske dagsorden. Udgangspunktet for politikken bør være, at handicappede får lige muligheder for adgang til arbejdsmarkedet og kan bevare deres arbejde, samt at De Forenede Nationers standardregler bliver ledetråd på dette felt. Endvidere bør der tages udgangspunkt i de talrige positive eksempler på, at personer med selv alvorlige handicap er blevet integreret på arbejdsmarkedet ved hjælp af nationale politikker og især takket være lokale programmer. Politiken bør tage passende hensyn til resultaterne og erfaringerne fra de projekter, der er finansieret inden for rammerne af nye og gamle EU-programmer og -initiativer, og bør samtidig sikre, at civilsamfundets organisationer, som varetager de handicappedes interesser (ngo'er, fagforeninger, frivillige hjælpeorganisationer, sociale tjenester) deltager i beslutningsprocesserne.

Ligeledes bør man være særlig opmærksom på, at handicappede skal kunne bevare en mere stabil beskæftigelse gennem hele livet, og der må tages skridt for at fremme dette.

2.1.3. Regionsudvalget støtter Kommissionens bestræbelser på at forbedre kvindernes stilling på arbejdsmarkedet. Selv om kompetencen med hensyn til at øge (ældre) kvinders deltagelse på arbejdsmarkedet i første instans ligger hos lokale, regionale og nationale myndigheder, kan Den Europæiske Union spille en vigtig rolle, bl.a. med hensyn til fremme af nye metoder samt udveksling af god praksis. I deres egenskab af lokale arbejdsgivere kan lokale og regionale myndigheder på mange måder implementere sådan god praksis ved at øge navnlig ældre kvinders arbejdsmarkedsdeltagelse inden for deres egen organisatoriske struktur.

2.1.4. Regionsudvalget beklager, at Kommissionen i sin rapport ikke specifikt kommer ind på ældre arbejdstageres forhold til informations- og kommunikationsteknologi. Regionsudvalget slår til lyd for en udbygning af politikken på dette område, fordi adgangen til arbejdsmarkedet og bevarelse af arbejde i stadig stigende grad forudsætter IKT-færdigheder. Ældre arbejdstagere besidder kun sjældent disse færdigheder, hvorfor muligheden for arbejde i IKT-følsomme sektorer indsnævres betydeligt.

2.1.5. Regionsudvalget henleder ligeledes opmærksomheden på befolkningens aldring i landdistrikterne, som er en følge af urbaniseringen, hvor unge mennesker flytter fra landet til byerne. Dette fører til en hurtig stigning i befolkningens gennemsnitsalder i adskillige landdistrikter og nødvendiggør særlig opmærksomhed og indsats. Lignende fænomener ses også i andre perifere områder, herunder bjergområder, øområder og områder i industriel tilbagegang i udkanten af storbyerne. Det er sideløbende hermed nødvendigt at være opmærksom på den modsatte situation, hvor centrum af storbyerne i stort omfang er beboet af ofte enlige ældre, hvilket skyldes den stigende tendens til, at nystiftede familier forlader bymidten og vælger at leje, købe eller opføre egen bolig i egentlige beboelseskvarterer.

2.2. Livslang læring

2.2.1. Regionsudvalget er enig med Kommissionen i, at ældrepolitikken, som specifikt tager sigte på ældre, i praksis er begrænset og ikke længere tidssvarende. Regionsudvalget er i høj grad tilhænger af at fremme ældres arbejdsmarkedsdeltagelse ved at sprede undervisning, uddannelse og beskatning af arbejdstager bedre over hele livsforløbet. Der bør tilstræbes en knapt så stiv fordeling af arbejde, læring og fritid over livsforløbet.

2.2.2. Det er en vigtig forudsætning for at kunne nå dette mål, at der sker en radikal holdnings- og adfærdsændring hos arbejdsgivere og arbejdstagere. En ændring i kulturelle og psyko-sociale faktorer skal bl.a. medføre, at der i virksomhedernes human resources management udformes positive incitamenter, som gør, at det bliver til arbejdstagernes fordel at arbejde længere og på et tidligt tidspunkt investere mere i egen viden og egne færdigheder. Ud over en aldersbevidst personalepolitik forudsætter dette bl.a., at man modvirker tidlig tilbagetrækning fra arbejdsmarkedet ved at indføre fleksible pensionsordninger og ved at tilpasse ordningerne vedrørende social sikring, arbejde og undervisning.

2.3. Pensioner

2.3.1. Med hensyn til pensioner er det Kommissionens opfattelse, at støtte til de nationale strategier med henblik på sikre og bæredygtige pensioner er nødvendig. De politik-tiltag, som øver indflydelse på pensionernes bæredygtighed (beskæftigelsespolitikken, social- og arbejdsmarkedspolitikken og den økonomiske politik), bør supplere hinanden, afstemmes indbyrdes og integreres. Med sigte herpå lægger Kommissionen op til at tage den åbne koordinationsmetode i brug.

2.3.2. Regionsudvalget finder det vigtigt, at der næste år foretages en undersøgelse af ældres arbejdsmarkedsdeltagelse og konsekvenserne heraf for pensionsordningerne. Det er også vigtigt at undersøge pensioners indvirkning på de offentlige budgetters balance i de forskellige lande. Finansieringsniveauet er lavt i mange lande, og finansieringen af pensioner kan blive et problem, såfremt man ikke allerede på nuværende tidspunkt tager fat på spørgsmålet om finansiering. Et centralt aspekt er målet om at forhøje pensionsalderen, i kombination med en positiv forøgelse af arbejdsmarkedsdeltagelsen, og at gøre pensionssikringen mere fleksibel, herunder give adgang til et integreret pensionssystem baseret på et offentligt/privat samarbejde, så man kan fortsætte med at arbejde efter at have nået pensionsalderen.

2.4. Sundhedsydelse

2.4.1. Med hensyn til sundhedsydelser mener Regionsudvalget, at solidariteten i sundhedssystemerne også bør sikres fremover. Der er forskelle mellem de nationale sundhedsvæsener i EU. Det vigtigste er, at alle har adgang til sundhedstjenester af høj kvalitet til en overkommelig pris. Nationale løsninger bør hilses velkommen, og der bør tages højde for, at der er forskellige udgangspunkter. Udover de tre mål, som Kommissionen(4) betoner - tilgængelighed, kvalitet og finansiel bæredygtighed - udgør også valgfrihed en faktor, der bør tages højde for.

2.4.2. Regionsudvalget har forståelse for, at sundhedsydelsernes kvalitet bl.a. afhænger af den måde, hvorpå man søger at tage hensyn til brugernes præferencer. Det til rådighed stående udbud af sundhedsydelser bør ikke være udgangspunkt for politikken. Imødekommelse af efterspørgslen bidrager til, at også ældre får frie valgmuligheder.

2.5. Mobilitet

2.5.1. Arbejdstagernes mobilitet i EU kan yde et vigtigt bidrag til opfyldelsen af det strategiske mål om at gøre "EU til den mest konkurrencedygtige og dynamiske videnbaserede økonomi i verden, en økonomi, der kan skabe en holdbar økonomisk vækst med flere og bedre job og større social samhørighed", således som det blev formuleret på Det Europæiske Råd i Lissabon. Fri bevægelighed for arbejdstagere på EU-markedet kan fremmes ved hjælp af en lang række tiltag, bl.a. via anerkendelse af uddannelser og eksamensbeviser, fjernelse af sociale og økonomiske skævheder, som hæmmer mobiliteten o.l.

2.5.2. Regionsudvalget mener imidlertid, at mobilitet ikke udgør nogen varig løsning på spørgsmålet omkring aldring. Dog bør der tages hensyn til, at det stramme arbejdsmarked fremover vil føre til øgede arbejdskraftvandringer. Det er ikke mindst fra de kommende medlemsstater af Den Europæiske Union, at der kan udgå en strøm af arbejdstagere i retning af de nuværende medlemsstater. Dette kan, bl.a. som følge af demografiske ændringer, der forventes i disse lande, få betydelige konsekvenser for ansøgerlandenes økonomiske og sociale udvikling. Regionsudvalget anser det for ønskeligt, at der i disse lande træffes foranstaltninger, som kan forebygge, at den viden, som der er brug for i disse lande, flygter til de nuværende EU-medlemsstater (hjerneflugt). Også på dette område kan regionerne spille en vigtig rolle ved at operere med "learning regions": Via en permanent dialog med ansøgerlandenes regioner kan der udveksles viden og information om den regionale arbejdsmarkedspolitik i almindelighed og om forøgelse af ældres arbejdsmarkedsdeltagelse i særdeleshed.

2.6. Partnerskab

2.6.1. De regionale og lokale myndigheder har i sidste instans ansvaret for udformning og iværksættelse af en bred tilgang, som fremmer ældres arbejdsmarkedsdeltagelse. Regionsudvalget er enig med Kommissionen i, at der kun kan opnås positive resultater, hvis der arbejdes nøje sammen med arbejdsmarkedets parter og andre relevante samfundsorganisationer, såsom undervisningsinstitutioner. De positive erfaringer, som provinsen Noord-Brabant og snesevis af andre regioner har indhøstet med den territoriale beskæftigelsespagt, som er indgået med EU, og hvori lokale myndigheder og arbejdsmarkedet arbejder snævert sammen på det arbejdsmarkedspolitiske område, bekræfter det nyttige i et sådant samarbejde. Regionsudvalget opfordrer derfor til, at man formaliserer disse former for samarbejde.

2.6.2. I et så vigtigt spørgsmål som befolkningens aldring bør borgerne spille en afgørende rolle. En politik, som tager sigte på at imødegå aldringens følgevirkninger, vil ikke lykkes, hvis det skorter på indsigt i ældre borgeres viden og ønsker. Ældre medborgere bør derfor deltage aktivt i beslutningsprocessen. Der er et klart økonomisk behov for at tage ældre alvorligt: Et aldrende samfund har betydelige konsekvenser for arbejdsstyrkens aldersfordeling, de sociale sikringssystemers fremtidige holdbarhed samt finansieringen af sundhedsydelser og service. Der er imidlertid tillige tale om en samfundsmæssig nødvendighed. De ældre går i stadig højere grad selv i brechen for egne interesser og rettigheder, idet de er mere frigjorte end tidligere ældregenerationer og nærer ønske om fortsat at deltage aktivt i samfundet.

2.7. Learning regions

2.7.1. Regionsudvalget tillægger det stor værdi, at regionale og lokale myndigheder kan lære af hverandres erfaringer: "Learning regions". Regionsudvalget opfordrer Kommissionen til at tage initiativ til at etablere netværker mellem regioner og mellem lokale myndigheder, således at regionale og lokale myndigheder med sammenlignelig demografi kan udveksle oplysninger og god praksis med hensyn til forøgelse af ældres arbejdsmarkedsdeltagelse.

2.7.2. Regionsudvalget vurderer, at de indhøstede erfaringer i forskellige regioner og sektorer samt en sammenligning af indsatsens resultater udgør et helt nødvendigt grundlag for opstilling af en strategi til forøgelse af arbejdsmarkedsdeltagelsen på regionalt og lokalt plan. Det er i denne forbindelse et problem, at der ikke foreligger noget klart kendskab til de initiativer, som allerede er taget eller som er under udformning på regionalt eller lokalt plan. Regionsudvalget gentager derfor forslaget fra dets udtalelse "1999 - FN's internationale ældreår" om at samle de lokale og regionale myndigheders erfaringer med beskæftigelse af ældre i en håndbog for god praksis.

2.7.3. Regionsudvalget foreslår, at der i det mindste afholdes en EU-konference om lokale og regionale perspektiver og praksis med hensyn til den udfordring, som en aldrende befolkning udgør, og er rede til at samarbejde med Kommissionen og andre relevante partnere (såsom NGO'er) herom. Regionsudvalget finder det vigtigt, at man på en sådan konference beskæftiger sig med de demografiske tendenser på regionalt plan, som kan variere stærkt fra den ene region til den anden. I denne forbindelse bør forbedring af den statistiske information, særlig i ansøgerlandene, tages op til debat. Pålidelig information er nemlig medbestemmende for valget af instrumenter, såsom peer review, benchmarking o.l., hvorved man kan tage den udfordring, som aldring udgør, op.

Bruxelles, den 3. juli 2002.

Albert Bore

Formand for

Regionsudvalget

(1) EFT C 243 af 12.9.2001, s. 29.

(2) EFT C 374 af 23.12.1999, s. 36.

(3) EFT C 251 af 10.8.1998, s. 14.

(4) Kommissionens meddelelse om sundhedssektorens fremtid og ældrepleje: garanti for tilgængelighed, kvalitet og finansiel bæredygtighed (KOM(2001) 723 endelig) (foreligger p.t. ikke på dansk).